32000R2722
L 314/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ(ЕО) № 2722/2000 НА КОМИСИЯТА
от 13 декември 2000 година
за определяне условията, при които Финансовият инструмент за ориентиране на рибарството (ФИОР) може да допринася за премахване на патологичните рискове в аквакултурите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2792/1999 на Съвета от 17 декември 1999 г. за установяване на подробни правила и условия относно структурната помощ на Общността за сектор рибарство (1), и по-специално член 15, параграф 4 от него,
като има предвид, че:
(1)
Регламент (ЕО) № 2792/1999 предвижда изрично в член 15, параграф 3, буква ж) от него, възможността за предоставяне на помощ от Общността по силата на Финансовия инструмент за ориентиране на рибарството (ФИОР) за премахване на патологичните рискове в аквакултурите. Тази разпоредба дава възможност евентуално да се финансира обезщетението за производителите в случай на клане на животни, продукти на аквакултури.
(2)
Решение 90/424/ЕИО на Съвета от 26 юни 1990 г. относно разходи във ветеринарната област (2), последно изменен с Регламент (ЕО) № 1258/1999 (3), установява в член 24 от него начините за финансово участие на Общността в програми за премахване и за наблюдение на болестите по животните. Тези начини предвиждат по-специално, че болестта трябва да бъде вписвана в приложението към решението, че планът за унищожаване (което евентуално предполага обезщетение за производителите) трябва да бъде одобрен от Комисията и че разходите (включително, при необходимост, и обезщетението на производителите) могат да бъдат предмет на финансово участие на Общността.
(3)
С изключение на кампаниите по ваксиниране на животни, продукти на аквакултури, следва да се внимава прибягването до член 15, параграф 3, буква ж) от Регламент (ЕО) № 2792/1999 да не доведе до различна процедура и условия от тези, определени в член 24 от Решение 90/424/ЕИО.
(4)
Доколкото финансовите разпоредби на въпросния 24 член не са съвместими с финансовите разпоредби, определени в Регламент (ЕО) № 1260/1999 на Съвета от 21 юни 1999 г. относно общите разпоредби за Структурните фондове (4), уместно е да се уточни, че те остават приложими за Финансовия инструмент за ориентиране на рибарството (ФИОР).
(5)
Следва да се забрани натрупването на помощи от Общността по един и същ проект за изкореняване на патологичните рискове при аквакултури.
(6)
Предвидените в настоящия регламент мерки са съвместими със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
1. Когато, с цел премахване на патологичните рискове при аквакултури, компетентният орган на държава-членка предвижда финансово участие на Общността по силата на ФИОР, в изпълнение на разпоредбите на член 15, параграф 3, буква ж) от Регламент (ЕО) № 2792/1999, се прилагат съответните разпоредби на член 24 от Решение 90/424/ЕИО.
2. Параграф 1 не се прилага при кампаниите за ваксиниране на животни продукти на аквакултури.
3. Финансовите разпоредби на Структурните фондове, така както са определени в дял III от Регламент (ЕО) № 1260/1999, остават приложими.
4. Помощта по ФИОР за даден проект по премахване не може да се кумулира с друга помощ от Общността.
Член 2
Настоящият регламент влиза в сила в деня на публикуването му в Официален вестник на Европейските общности.
Прилага се от 1 януари 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 декември 2000 година.